Document ID: 32008R0292

ΚΑΝΟΝΙΣΜΌΣ (ΕΚ) αριθ. 292/2008 ΤΗΣ ΕΠΙΤΡΟΠΉΣ
της 1ης Απριλίου 2008
για τροποποίηση του κανονισμού (ΕΚ) αριθ. 1580/2007 για τη θέσπιση κανόνων εφαρμογής των κανονισμών (ΕΚ) αριθ. 2200/96, (ΕΚ) αριθ. 2201/96 και (ΕΚ) αριθ. 1182/2007 του Συμβουλίου στον τομέα των οπωροκηπευτικών
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1182/2007 του Συμβουλίου, της 26ης Σεπτεμβρίου 2007, για τη θέσπιση ειδικών κανόνων όσον αφορά τον τομέα των οπωροκηπευτικών, για την τροποποίηση των οδηγιών 2001/112/ΕΚ και 2001/113/ΕΚ και των κανονισμών (ΕΟΚ) αριθ. 827/68, (ΕΚ) αριθ. 2200/96, (ΕΚ) αριθ. 2201/96, (ΕΚ) αριθ. 2826/2000, (ΕΚ) αριθ. 1782/2003 και (ΕΚ) αριθ. 318/2006 και για την κατάργηση του κανονισμού (ΕΚ) αριθ. 2202/96 (1), και ιδίως το άρθρο 42 στοιχεία α), β) και ι),
Εκτιμώντας τα ακόλουθα:
(1)
Το άρθρο 80 παράγραφος 2 πρώτο εδάφιο του κανονισμού (ΕΚ) αριθ. 1580/2007 της Επιτροπής (2), προβλέπει ότι οι αποσύρσεις από την αγορά δεν μπορούν να υπερβαίνουν ένα ποσοστό του όγκου της παραγωγής που διατίθεται στο εμπόριο για κάθε δεδομένο προϊόν από κάθε δεδομένη οργάνωση παραγωγών. Για τους σκοπούς της προώθησης της δωρεάν διανομής προϊόντων στο πλαίσιο των αποσύρσεων αυτών, το εν λόγω όριο δεν πρέπει να αφορά τα προϊόντα που αποστέλλονται για δωρεάν διανομή.
(2)
Το άρθρο 80 παράγραφος 2 τρίτο εδάφιο προβλέπει περιθώριο σφάλματος 3 % στον υπολογισμό του όγκου της παραγωγής που διατίθεται στο εμπόριο. Δεδομένου ότι ο όρος αυτός μπορεί να θεωρηθεί παραπλανητικός πρέπει, για λόγους σαφήνειας, να αντικατασταθεί από τον όρο «περιθώριο υπέρβασης» 3 %.
(3)
Το άρθρο 55 παράγραφος 3 του κανονισμού (ΕΚ) αριθ. 1182/2007 προβλέπει ότι τα επιχειρησιακά προγράμματα που εγκρίθηκαν πριν από τις 31 Δεκεμβρίου 2007 μπορούν να τροποποιηθούν προκειμένου να ανταποκριθούν στις απαιτήσεις του εν λόγω κανονισμού. Ωστόσο, οι τροποποιήσεις αυτές απαιτούν εκ μέρους του σχετικού κράτους μέλους τη θέσπιση εθνικής στρατηγικής στο πλαίσιο του εν λόγω κανονισμού, η οποία μπορεί να διαρκέσει αρκετό χρονικό διάστημα το 2008.
(4)
Οι αποσύρσεις από την αγορά στο πλαίσιο του κανονισμού (ΕΚ) αριθ. 2200/96 του Συμβουλίου (3), δεν μπορούν να πραγματοποιηθούν μετά τις 31 Δεκεμβρίου 2007, λαμβανομένων υπόψη των τροποποιήσεων του εν λόγω κανονισμού από τον κανονισμό (ΕΚ) αριθ. 1182/2007.
(5)
Είναι επίσης σκόπιμο να προβλεφθεί η ταχεία εισαγωγή το 2008 των νέων μέτρων πρόληψης και διαχείρισης κρίσεων στις περιπτώσεις που είναι δυνατό από διοικητικής άποψης και που μπορούν να διενεργηθούν οι κατάλληλοι έλεγχοι, ιδίως εκείνοι για την προώθηση, την επικοινωνία και την κατάρτιση.
(6)
Επομένως, προκειμένου να επιτραπεί η ομαλή μετάβαση μεταξύ των καθεστώτων που διέπονται από τους κανονισμούς (ΕΚ) αριθ. 2200/96 και (ΕΚ) αριθ. 1182/2007, για την ταχεία εφαρμογή των εν λόγω νέων μέτρων πρόληψης και διαχείρισης κρίσεων, και να αποφευχθεί οποιαδήποτε περιττή διακοπή των μέτρων απόσυρσης από την αγορά, είναι αναγκαίο να επιτραπεί στα κράτη μέλη να καταστήσουν επιλέξιμες τις δαπάνες για τα μέτρα αυτά που εφαρμόζονται από την 1η Ιανουαρίου 2008 ακόμη και αν μία εργασία πραγματοποιείται στο πλαίσιο ενός μέτρου πριν από την τροποποίηση του σχετικού επιχειρησιακού προγράμματος για την κάλυψή του. Για παρόμοιους λόγους, πρέπει να επιτραπεί στα κράτη μέλη να εγκρίνουν τροποποιήσεις μέτρων στα υφιστάμενα προγράμματα δυνάμει του άρθρου 55 παράγραφος 3 του κανονισμού (ΕΚ) αριθ. 1182/2007 για να καλύψουν τις δαπάνες που διενεργούνται από την 1η Ιανουαρίου 2008.
(7)
Για λόγους καλής διαχείρισης, οι εργασίες πρέπει να τηρούν τις απαιτήσεις του κανονισμού (ΕΚ) αριθ. 1580/2007 και η εθνική στρατηγική και τα επιχειρησιακά προγράμματα να τροποποιούνται στη συνέχεια για την κάλυψη του εν λόγω μέτρου πριν από την υποβολή αίτησης καταβολής της σχετικής ενίσχυσης.
(8)
Ως εκ τούτου, ο κανονισμός (ΕΚ) αριθ. 1580/2007 πρέπει να τροποποιηθεί αναλόγως.
(9)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης της κοινής οργάνωσης γεωργικών αγορών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΚ) αριθ. 1580/2007 τροποποιείται ως εξής:
1.
Στο άρθρο 80 παράγραφος 2, το πρώτο εδάφιο αντικαθίσταται από το ακόλουθο κείμενο:
«2. Οι αποσύρσεις από την αγορά δεν υπερβαίνουν το 5 % του όγκου της παραγωγής που διατίθεται στο εμπόριο για κάθε δεδομένο προϊόν από κάθε δεδομένη οργάνωση παραγωγών. Ωστόσο, στο ποσοστό αυτό δεν λαμβάνονται υπόψη οι ποσότητες που διατίθενται με τους τρόπους που αναφέρονται στο άρθρο 10 παράγραφος 4 στοιχεία α) και β) του κανονισμού (ΕΚ) αριθ. 1182/2007 ή με οποιοδήποτε άλλο τρόπο που έχει εγκριθεί από τα κράτη μέλη δυνάμει του άρθρου 81 παράγραφος 2».
2.
Στο άρθρο 80 παράγραφος 2, το τρίτο εδάφιο αντικαθίσταται από το ακόλουθο κείμενο:
«Τα ποσοστά που αναφέρονται στο πρώτο εδάφιο αποτελούν ετήσιους μέσους όρους επί τριετούς περιόδου, με ετήσιο περιθώριο υπέρβασης 3 %».
3.
Στο άρθρο 152 παράγραφος 2, προστίθενται τα ακόλουθα εδάφια:
«Τα κράτη μέλη μπορούν να προβλέψουν ότι οι δαπάνες που αφορούν ένα ή περισσότερα από τα μέτρα πρόληψης και διαχείρισης κρίσεων σε σχέση με τις αποσύρσεις από την αγορά, την προώθηση, την επικοινωνία και την κατάρτιση τα οποία εφαρμόζονται το 2008 από μια οργάνωση παραγωγών είναι επιλέξιμες ακόμη και αν το επιχειρησιακό πρόγραμμα δεν έχει ακόμη τροποποιηθεί για να καλύψει τα σχετικά μέτρα. Για να είναι επιλέξιμες οι εν λόγω δαπάνες πρέπει:
α)
το κράτος μέλος να μεριμνά ώστε η εθνική στρατηγική που ενέκρινε το 2008 σύμφωνα με τον παρόντα κανονισμό να καλύπτει τα σχετικά μέτρα·
β)
το 2008, το επιχειρησιακό πρόγραμμα να τροποποιηθεί σύμφωνα με τον παρόντα κανονισμό ώστε να καλύψει τα σχετικά μέτρα πριν υποβληθεί αίτηση για την καταβολή της σχετικής ενίσχυσης και
γ)
τα μέτρα και οι έλεγχοι που αφορούν τα εν λόγω μέτρα να είναι σύμφωνοι με τον παρόντα κανονισμό.
Τα κράτη μέλη μπορούν να προβλέψουν ότι, δυνάμει του άρθρου 55 παράγραφος 3 στοιχείο β) του κανονισμού (ΕΚ) αριθ. 1182/2007, μία τροποποίηση μέτρου σε ένα υφιστάμενο επιχειρησιακό πρόγραμμα καλύπτει τις δαπάνες των εργασιών που πραγματοποιούνται το 2008, ακόμη και πριν γίνει η τροποποίηση, υπό τον όρο ότι ικανοποιούνται τα προβλεπόμενα στοιχεία α), β) και γ) του τετάρτου εδαφίου».
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 1 Απριλίου 2008.

Labels: 19
5
3
6
15